
贈衛八處士
人生不相見，動如參與商。
今夕復何夕，共此燈燭光。
少壯能幾時，鬢髮各已蒼。
訪舊半為鬼，驚呼熱中腸。
焉知二十載，重上君子堂。
昔別君未婚，兒女忽成行。
怡然敬父執，問我來何方。
問答未及已，驅兒羅酒漿。
夜雨剪春韭，新炊間黃粱。
主稱會面難，一舉累十觴。
十觴亦不醉，感子故意長。
明日隔山岳，世事兩茫茫。

Colophon
Édition numérique établie par Erostrate (erostrate.org) d'après Wikisource (https://wikisource.org/wiki/%E8%B4%88%E8%A1%9B%E5%85%AB%E8%99%95%E5%A3%AB). Transcription des bénévoles de Wikisource (historique), publiée sous licence CC BY-SA 4.0 (creativecommons.org/licenses/by-sa/4.0) ; cette édition est publiée sous la même licence. Mise en page modifiée par Erostrate.
OEBPS/nav.xhtml
Contents

		贈衛八處士

		贈衛八處士

		Colophon





